b"\n_START_ARTICLE_\nEscorxador (Olesa de Montserrat)\n_START_SECTION_\nDescripci\xc3\xb3\n_START_PARAGRAPH_\nEdifici d'estil industrial destinat origin\xc3\xa0riament a escorxador. De car\xc3\xa0cter funcionalista i higienista, s'estructura en tres naus. Les laterals s\xc3\xb3n nom\xc3\xa9s de planta baixa, mentre que la central, m\xc3\xa9s alta, en t\xc3\xa9 dues. Una altra nau, m\xc3\xa9s petita, era destinada a l'oreig dels animals, mentre que al costat de llevant un altre cos sortint fa funcions d'oficines. \xc3\x89s un edifici a\xc3\xafllat situat al centre d'una illa de l'eixample. Les fa\xc3\xa7anes s\xc3\xb3n austeres i funcionals, amb una composici\xc3\xb3 general en la qual destaquen els amplis finestrals quadrats, alguns emmarcats amb ma\xc3\xb3, aix\xc3\xb2 com els forats de ventilaci\xc3\xb3 permanent. Les parets s\xc3\xb3n arrebossades i en algun punt tenen un s\xc3\xb2col amb revestiment de pedra. Les cobertes s\xc3\xb3n a quatre aig\xc3\xbces i amb teula plana.\n_START_SECTION_\nHist\xc3\xb2ria\n_START_PARAGRAPH_\nEntre 1923 i 1932, sota l'alcaldia de Salvador Casas, es varen projectar una s\xc3\xa8rie d'equipaments en la zona de l'eixample: el mercat, les escoles nacionals i l'escorxador municipal. A Olesa existia un escorxador al carrer de Santa Oliva, al nucli antic, el qual tenia la funci\xc3\xb3 d'escorxador municipal, i on es sacrificaven tot tipus d'animals. D'en\xc3\xa7\xc3\xa0 la construcci\xc3\xb3 del nou escorxador, l'antic nom\xc3\xa9s es feia servir per sacrificar cavalls fins que qued\xc3\xa0 en des\xc3\xbas i a la d\xc3\xa8cada de 1970 es va enderrocar._NEWLINE_El projecte per a construir el nou escorxador data del juny de 1927, i els autors s\xc3\xb3n l'arquitecte Raimon Duran i Reynals i l'enginyer C. Molinas. L'obra es finalitz\xc3\xa0 l'any 1929. L'edifici va ser rehabilitat per l'Ajuntament d'Olesa durant la d\xc3\xa8cada de 1990. L'any 2015 es realitza el projecte de rehabilitaci\xc3\xb3 del l'edifici per a destinar-lo a equipament cultural, projecte realitzat pel Servei d'Equipaments i Espai P\xc3\xbablic de la Diputaci\xc3\xb3 de Barcelona, a petici\xc3\xb3 de l'Ajuntament d'Olesa."